
O! paid gormesu'r gweithiwr tlawd. 
Sydd beunydd dan ei bwn, 
Os ydwyt ti hoff blentyn ffawd, 
O paid dirmygu hwn ; 
Llafurio'n foreu ac yn hwyr, 
A'i ehwys fe fwydai'r llawr, 
Efallai heb damaid, nef a'i gwyr, 
Am lawer deuddeg awr. 


O! paid gormesu'r gweithiwr blin, 
Mae ganddo deulu trwm, 

Heb neb yn enill ond ei hun, 
Rho' dro i'w fwthyn llwm; 

Cei yno wraig a'i gruldiau'n llwyd, 
A'i gwisg yn hynod wael, 

'Â'r bychain tlawd yn gofyn bwyd, 
Ond O! heb ddim i'w gael. 


O! paid gormesu'r gweithiwr tlawd, 
O gwel mor wael ei lun, 

A chofia hyn, mae i ti'n frawd, 
Bydd dirion wrtho ddyn; 

Cei di ddanteithion y pryd hwn, 
Ca yntau grystyn sych, 

Drwy lafur hwn cei segur fwyd, 
A gwisg, a phalas gwych. 


O! paid gormesu'r gweithiwr tlawd, 
Efallai try y rhod, 

Pan welir di dan wg anffawd, 
Heb geiniog yn dy gôd; 

Ni charet ddyoddef y pryd hwn 
Bwys yr haiarnaidd droed, 

O dan ei gwasgiad teimlet, gwn, 
Yn ddwysach nag erioed. 


O! paid gormesu'r gweithiwr tlawd, 
Mae cyfoeth gan ei Dad, | 
Creawdwr bydoedd yw ei frawd, 
Cyn hir, caiff yntau 'stad ; 
O ŵlad y gormes 'hed ei gri 
I glustiau cyfiawn lys, 
Ofnadwy fydd dy gyfrif di, 
Pan ddaw yr olaf wys. 
PEREDUR. 





